VSL Sklep I Cp 715/2022
Sodna praksa višjih sodišč, 2022-06-07

prekinitev postopka zaradi prenehanja družbe - nadaljevanje postopka, prekinjenega zaradi izbrisa družbe - nadaljevanje postopka z družbenikom izbrisane družbe - sklep o prekinitvi postopka - izdaja sklepa o nadaljevanju postopka

Postopek se prekine, če stranka, ki je pravna oseba, preneha obstajati oziroma če ji pristojni organ pravnomočno prepove delovanje. V konkretnem primeru je prekinitveni razlog nastal po izdaji sklepa o zavrženju tožbe, a pred njegovo pravnomočnostjo. Sklep o nadaljevanju postopka je pravilen. Ugotovljeni razlog za prekinitev postopka nastane po samem zakonu, ne glede na to, ali je bil izdan sklep o prekinitvi postopka.

Ker je tožnik kot edini družbenik izbrisane pravne osebe sodišče z vlogo z dne 13. 3. 2021 obvestil, da prevzema pravdni postopek, je odločitev o nadaljevanju postopka skladna z določbo prvega odstavka 208. člena ZPP.

I. Pritožba se zavrne in se potrdi izpodbijani sklep.

II. Odločanje o stroških pritožbenega postopka se pridrži za končno odločbo.

1. Sodišče prve stopnje je z izpodbijanim sklepom ugotovilo, da se postopek, ki je bil prekinjen od 5. 2. 2021, nadaljuje z dnem 15. 3. 2021.

2. Zoper sklep vlaga pritožbo toženka. Navaja, da sklep izpodbija v celoti. Predlaga, da ga višje sodišče razveljavi in da ostane pravnomočen sklep sodišča z dne 5. 11. 2020, s katerim je bila tožba zavržena, ker tožeča stranka v postavljenem roku ni dopolnila oziroma popravila tožbe. Ker je zamudila rok za popravo tožbe, ni relevantno, kdaj je bila družba izbrisana iz registra.

3. Tožeča stranka vlaga odgovor na pritožbo. Predlaga zavrženje ali zavrnitev pritožbe in zahteva povračilo stroškov pritožbenega postopka.

5. Pritožba na red. št. 37 spisa obsega navedbo sklepa, zoper katerega se vlaga, izjavo, da se sklep izpodbija v celoti in podpis pritožnice (335. člen ZPP

). Nujni sestavini pritožbe sta navedba odločbe, ki se izpodbija ter podpis pritožnika (tako imenovana gola pritožba). V obravnavanem primeru pritožba vsebuje potrebne sestavine za pritožbeni preizkus, pogojev za zavrženje nepopolne pritožbe ni. Predlog tožeče stranke je neutemeljen.

6. Po ugotovitvah sodišča prve stopnje in podatkih spisa se je postopek pričel z vložitvijo predloga za izvršbo na podlagi verodostojne listine. Po ugovoru tožene stranke se je postopek nadaljeval v pravdi. Drži, da je sodišče prve stopnje tožbo najprej s sklepom z dne 5. 11. 2020 zavrglo. Vendar ta sklep zaradi vložene pritožbe tožeče stranke ni postal pravnomočen

. Še pred odločitvijo o vloženi pritožbi je bila prvotna tožnica (družba A., d.o.o.) izbrisana iz registra, njen pravni naslednik - tožnik - pa je z vlogo, vloženo 15. 3. 2021, predlagal nadaljevanja postopka, kar je sodišče ugotovilo v izpodbijanem sklepu. Ugotovitve, da je 5. 2. 2021 prišlo do izbrisa družbe iz sodnega registra na podlagi prenehanja po skrajšanem postopku in da je pravni naslednik izbrisane družbe tožnik, imajo oporo v predloženih listinah

, ugotovitev o prekinitvi postopka pa v 3. točki prvega odstavka 205. člena ZPP. Postopek se prekine, če stranka, ki je pravna oseba, preneha obstajati oziroma če ji pristojni organ pravnomočno prepove delovanje. V konkretnem primeru je prekinitveni razlog nastal po izdaji sklepa o zavrženju tožbe, a pred njegovo pravnomočnostjo.

7. Sklep o nadaljevanju postopka je pravilen. Ugotovljeni razlog za prekinitev postopka nastane po samem zakonu, ne glede na to, ali je bil izdan sklep o prekinitvi postopka. Sodišče prekinjeni postopek nadaljuje, ko ga prevzamejo nasledniki pravne osebe, ki je prenehala (prvi odstavek 208. člena ZPP). Ker je tožnik kot edini družbenik izbrisane pravne osebe sodišče z vlogo z dne 13. 3. 2021 obvestil, da prevzema pravdni postopek, je odločitev o nadaljevanju postopka skladna z določbo prvega odstavka 208. člena ZPP. Sklep tudi ni obremenjen z absolutnimi bistvenimi kršitvami pravil postopka, na katere pazi pritožbeno sodišče po uradni dolžnosti. Zato je pritožbo zavrnilo in potrdilo izpodbijani sklep (2. točka 365. člena ZPP v zvezi s petim odstavkom 458. člena ZPP).

8. Odločanje o stroških pritožbenega postopka je pridržano za končno odločbo.

Zakon o pravdnem postopku, Ur. l. RS, št. 26/1999 s spremembami.

Sklep VSL I Cp 909/2021 z dne 10. 6. 2021 na red. št. 36 spisa.

Sklep Srg 2020/37986 z dne 4. 11. 2020, ki je postal pravnomočen 5. 2. 2021 - priloge A4 do A5.

Zakon o pravdnem postopku (1999) - ZPP  - člen 205, 205/1, 205/1-1, 208, 208/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.